
A kulturális sokszínűség kezelésének lehetőségei a szállodaiparban - A szállodák vendégei és alkalmazottai közötti interkulturális érintkezés lebonyolítása és fejlesztése

 A vendég elégedettség alapvető tényező a szállodaiparban. A kulturális különbségek jelenléte potenciális kihívást jelent e tényező számára, mely akadály leküzdése sajátos megoldásokat igényel. Ez a kutatás a magyar szállodák e jelenség kezelését célzó módszereit és azok hatékonysági fokát vizsgálja.
 A turisták és a szállodai személyzet közötti kapcsolattal nem sok előtanulmány foglalkozik, azonban számos publikációban olvashatunk a munkahelyeken belüli diverzitásmenedzsment fontosságáról.
 A tanulmány a világ különböző kultúráinak jellemzőit, a kulturális különbségek mivoltát és az ezekből fakadó esetlegesen előforduló kellemetlen helyzeteket vizsgálja a szállodaiparban. A fentieken túl feltérképezésre kerültek a magyar szállodák arra vonatkozó módszerei, hogyan oktatják alkalmazottjaikat a külföldi származású vendégekkel való sikeres interakciók lebonyolítására.
 A legrelevánsabb eredmények elérése érdekében a kutatás a Budapest-Közép-Duna-vidék területén elhelyezkedő 4 és 5 csillagos szállodákra fókuszált, hiszen a Központi Statisztikai Hivatal adatai szerint ez Magyarország külföldi turisták által kiemelkedően leglátogatottabb régiója. A kulturális különbségek mérésére a 6 dimenziós Hofstede-modell (2018), az egyes országok kulturális hovatartozásának meghatározására pedig az Inglehart-Welzel kulturális térkép (2010) kultúra klaszterei kerültek felhasználásra.
 A tanulmány megállapította, hogy Magyarország a kulturális térkép minden klaszteréből fogad vendégeket, továbbá, hogy a legtöbb vendég a katolikus európai és az angolszász országokból érkezik hozzánk.
 A kutatás eredményes lebonyolításához SPSS elemzési módszerek kerültek felhasználásra. Az eredmények rámutattak arra, hogy a kulturális sajátosságok mellett az egyéni tulajdonságok mind turisztikai, mind vendéglátói oldalról sokat számítanak. Meglehetősen pozitív kép alakult ki a magyarországi szállodák kulturális sokszínűségi oktatásának helyzetéről. A magyar szállodai dolgozók megfelelő mértékben felkészültek a szóban forgó feladat ellátására, bár képzettségük tovább fejleszthető, és a felkészültség érvényessége nem mondható el általánosan: egyes szállodák módszerei teljes változtatásra szorulnak.

